text: Stadig ingen afgørende spor efter forsvunden mand
  15 november 2014 kl. 09.36
  Syd og Sønderjyllands Politi fortsætter i dag eftersøgningen af den 69 årige Ejvind Stage fra Bramming.
  Lørdag formiddag er både politi, flyvevåbnet og hjemmeværnet på ny i gang med at finde spor efter den 69 årige mand, der torsdag formiddag forlod sit hjem og fortalte sin hustru, at han ville gå en tur.
  Eftersøgningen foregår både i Bramming midtby og i nogle af de vådområder, hvor Ejvind Stage ofte gik en tur. Men indtil nu mangler der altså afgørende spor. Det fortæller eftersøgningsleder Asger Sandhøj Jørgensen fra Syd og Sønderjyllands Politi i dag til TV SYD.
  Omkring 50 politi og hjemmeværnsfolk er i gang med eftersøgningen, der også omfatter hunde og helikopter.
  Ejvind Stage beskrives som 180 cm høj med kort gråt hår. Han var iført mørkeblå kasket, sort jakke, sorte jeans og sorte vandrestøvler.
  